CELEX: 32019R1139
Language: et
Date: 2019-07-03 00:00:00
Title: Komisjoni rakendusmäärus (EL) 2019/1139, 3. juuli 2019, millega muudetakse määrust (EÜ) nr 2074/2005 loomse toidu ametlike kontrollide osas seoses toiduahelat käsitleva teabe ja kalandustoodete suhtes kohaldatavate nõuete, mereliste biotoksiinide määramiseks kasutatavate tunnustatud katsemeetodite ning toorpiima ja kuumtöödeldud lehmapiima katsemeetoditega (EMPs kohaldatav tekst)

4.7.2019   
               
               
                  ET
               
               
                  Euroopa Liidu Teataja
               
               
                  L 180/12
               
            
         KOMISJONI RAKENDUSMÄÄRUS (EL) 2019/1139,
         3. juuli 2019,
         millega muudetakse määrust (EÜ) nr 2074/2005 loomse toidu ametlike kontrollide osas seoses toiduahelat käsitleva teabe ja kalandustoodete suhtes kohaldatavate nõuete, mereliste biotoksiinide määramiseks kasutatavate tunnustatud katsemeetodite ning toorpiima ja kuumtöödeldud lehmapiima katsemeetoditega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 18 lõike 8 esimese lõigu punkti f,
         olles konsulteerinud alalise taime-, looma-, toidu- ja söödakomiteega
         ning arvestades järgmist:
         
                     (1)
                  
                  
                     Määruses (EL) 2017/625 on sätestatud eeskirjad ametliku kontrolli ja muude ametlike toimingute kohta, mida liikmesriikide pädevad asutused teevad veendumaks, et muu hulgas ka toiduohutuse valdkond oleks kõigis tootmis-, töötlemis- ja turustusetappides kooskõlas liidu õigusaktidega. Eelkõige nähakse sellega ette ametlik kontroll seoses inimtoiduks ettenähtud loomsete saadustega.
                  
               
                     (2)
                  
                  
                     Komisjoni määruses (EÜ) nr 2074/2005 (2) on sätestatud rakendusmeetmed teatavate toodete suhtes, mida reguleeritakse muu hulgas Euroopa Parlamendi ja nõukogu määrusega (EÜ) nr 853/2004 (3). Meetmed hõlmavad elusaid kahepoolmelisi karploomi, toorpiima ja kuumtöödeldud lehmapiima.
                  
               
                     (3)
                  
                  
                     Komisjoni rakendusmäärusega (EL) 2019/627 (4) muudetakse määrust (EÜ) nr 2074/2005 ametliku kontrolli osas. Nimetatud määruses on sätestatud, et toiduahelat käsitleva teabega seotud nõuete puhul jäetakse välja määruse (EÜ) nr 2074/2005 II jagu ja I lisa liide ning kalandustooteid käsitlevate nõuete puhul jäetakse välja määruse (EÜ) nr 2074/2005 II lisa II jagu.
                  
               
                     (4)
                  
                  
                     Määrusega (EÜ) nr 853/2004 on ette nähtud, et tapamaja käitaja peab nõudma toiduahelat käsitlevat teavet kõigi tapamajja saadetud või saadetavate loomade puhul, välja arvatud looduslikud ulukid, saama kõnealuse teabe, kontrollima seda ja toimima selle kohaselt. Lisaks sellele peaks tapamaja käitaja kontrollima, et toiduahelat käsitlev teave sisaldaks kõiki määrusega (EÜ) nr 853/2004 nõutud üksikasju.
                  
               
                     (5)
                  
                  
                     Määruses (EÜ) nr 853/2004 on sätestatud nõuded kaldal ja kalatöötlemislaevadel kalandustoodete käitlemise ajal tehtavatele parasiidikontrollidele. Toidukäitlejad peavad kalandustoodete tootmise kõikides etappides tegema kooskõlas määruse (EÜ) nr 853/2004 III lisa VIII jao V peatüki D osa nõuetega omapoolseid kontrolle tagamaks, et nähtavalt parasiitidega nakatunud kalu ei lubata kasutusse võtta inimtoiduna. Visuaalset kontrolli käsitlevate üksikasjalike eeskirjade vastuvõtmiseks on vaja määratleda nähtava parasiidi ja visuaalse kontrolli mõisted ning määrata kindlaks vaatluste viis ja sagedus.
                  
               
                     (6)
                  
                  
                     Rakendusmääruses (EL) 2019/627 on sätestatud loomse toidu ametliku kontrollimise ühtse praktilise korra eeskirjad. Kõnealuse määruse V lisas on sätestatud sellised tunnustatud katsemeetodid elusates kahepoolmelistes karploomades mereliste biotoksiinide määramiseks, mida pädevad asutused peavad kasutama ametlike kontrollide tegemisel. Kõnealuse määruse III lisas on sätestatud sellised katsemeetodid toorpiima ja kuumtöödeldud lehmapiima uurimiseks, mida pädevad asutused peavad kasutama ametlike kontrollide tegemisel. Määruses (EÜ) nr 853/2004 on nõutud, et toidukäitlejad peavad tegema igas tootmisetapis oma kontrollid, et tagada elusate kahepoolmeliste karploomade, toorpiima ja kuumtöödeldud lehmapiima vastavus kõnealuses määruses sätestatud loomse toidu hügieeni eeskirjadele. Toiduohutusega seotud tarbijakaitse kõrge taseme tagamiseks tuleks määrusesse (EÜ) nr 2074/2005 lisada kohustus, mille kohaselt peavad toidukäitlejad kasutama samu mereliste biotoksiinide määramise tunnustatud katsemeetodeid ning toorpiima ja kuumtöödeldud lehmapiima katsemeetodeid nagu pädevad asutused vastavalt rakendusmäärusele (EL) 2019/627.
                  
               
                     (7)
                  
                  
                     Seepärast tuleks määrust (EÜ) nr 2074/2005 vastavalt muuta.
                  
               
                     (8)
                  
                  
                     Kuna määrust (EL) 2017/625 hakatakse kohaldama alates 14. detsembrist 2019, peaks käesolevat määrust kohaldama alates samast kuupäevast.
                  
               
                     (9)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EÜ) nr 2074/2005 muudetakse järgmiselt:
            
                        1)
                     
                     
                        Artikkel 1 asendatakse järgmisega:
                        
                           „Artikkel 1
                           Toiduahelat käsitlevale teabele esitatavad nõuded määruse (EÜ) nr 853/2004 kohaldamisel
                           Määruse (EÜ) nr 853/2004 II lisa III jaos osutatud toiduahelat käsitlevale teabele esitatavad nõuded on sätestatud käesoleva määruse I lisas.“
                        
                     
                  
                        2)
                     
                     
                        Artikkel 2 asendatakse järgmisega:
                        
                           „Artikkel 2
                           Kalandustoodetele esitatavad nõuded määruse (EÜ) nr 853/2004 kohaldamisel
                           Määruse (EÜ) nr 853/2004 artikli 11 lõikes 9 osutatud kalandustoodetele esitatavad nõuded on sätestatud käesoleva määruse II lisas.“
                        
                     
                  
                        3)
                     
                     
                        Artikkel 3 asendatakse järgmisega:
                        
                           „Artikkel 3
                           Tunnustatud katsemeetodid mereliste biotoksiinide määramiseks määruse (EÜ) nr 853/2004 kohaldamisel
                           Määruse (EÜ) nr 853/2004 artikli 11 lõikes 4 osutatud tunnustatud katsemeetodid mereliste biotoksiinide määramiseks on sätestatud rakendusmääruse (EL) 2019/627 V lisas.“
                        
                     
                  
                        4)
                     
                     
                        Artikkel 6a asendatakse järgmisega:
                        
                           „Artikkel 6a
                           Katsemeetodid toorpiima ja kuumtöödeldud lehmapiima uurimiseks
                           Toidukäitlejad kasutavad rakendusmääruse (EL) 2019/627 III lisas sätestatud analüüsimeetodeid, et kontrollida vastavust määruse (EÜ) nr 853/2004 III lisa IX jao I peatüki III osas sätestatud piirnormidele ning tagada piimatoodete asjakohane pastöriseerimine, nagu on osutatud kõnealuse määruse III lisa IX jao II peatüki II osas.“
                        
                     
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 14. detsembrist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. juuli 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 95, 7.4.2017, lk 1.
         
            (2)  Komisjoni 5. detsembri 2005. aasta määrus (EÜ) nr 2074/2005, millega sätestatakse rakendusmeetmed Euroopa Parlamendi ja nõukogu määruses (EÜ) nr 853/2004 käsitletud teatavate toodete ja Euroopa Parlamendi ja nõukogu määrustes (EÜ) nr 854/2004 ja (EÜ) nr 882/2004 käsitletud ametlike kontrollide suhtes, sätestatakse erandid Euroopa Parlamendi ja nõukogu määrusest (EÜ) nr 852/2004 ning muudetakse määruseid (EÜ) nr 853/2004 ja (EÜ) nr 854/2004 (ELT L 338, 22.12.2005, lk 27).
         
            (3)  Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erieeskirjad (ELT L 139, 30.4.2004, lk 55).
         
            (4)  Komisjoni 15. märtsi 2019. aasta rakendusmäärus (EL) 2019/627, milles sätestatakse kooskõlas Euroopa Parlamendi ja nõukogu määrusega (EL) 2017/625 ühtne praktiline kord inimtoiduks ettenähtud loomsete saaduste ametliku kontrolli tegemiseks ja millega muudetakse komisjoni rakendusmäärust (EL) nr 2074/2005 ametliku kontrolli osas (ELT L 131, 17.5.2019, lk 51).